

 REPUBLIKA HRVATSKA

 ZADARSKA ŽUPANIJA

 OPĆINA STARIGRAD

 **Općinski načelnik**

KLASA: 401-01/20-01/17

URBROJ: 2198/09-2-20-1

Starigrad Paklenica, 23. prosinca 2020. godine

Na temelju članka 46. Statuta Općine Starigrad („Službeni glasnik Zadarske županije“, broj 3/18, 8/18 i 3/20), a u svezi s odredbama Zakona o fiskalnoj odgovornosti („Narodne novine, broj 111/18) i Uredbe o sastavljanju i predaji izjave o fiskalnoj odgovornosti i izvještaja o primjeni fiskalnih pravila („Narodne novine“, broj 95/19), Općinski načelnik Općine Starigrad, donio je

**Proceduru stvaranja ugovornih obveza**

**Članak 1.**

Ovim aktom propisuje se procedura stvaranja ugovornih obveza, odnosno nabava roba, usluga i radova, javna nabava i druge ugovorne obveze koje su potrebne za redovan rad Općine Starigrad (u daljnjem tekstu: Općina), ako posebnim propisom nije drugačije određeno.

**Članak 2.**

Općinski načelnik je odgovorna osoba koja pokreće postupak ugovaranja i stvaranja ugovornih obveza koje obvezuju Općinu.

Potrebu za pokretanjem postupka ugovaranja nabave roba, radova i usluga mogu predložiti općinskom načelniku svi zaposlenici Općine, te članovi Općinskog vijeća osim ako posebnim propisom ili statutom Općine nije uređeno drugačije.

**Članak 3.**

Općinski načelnik ili osoba koju on ovlasti, dužna je prije pokretanja postupka ugovaranja i stvaranja ugovornih obveza obaviti kontrolu i utvrditi i/ili izvijestiti Općinskog načelnika je li pribavljanje predložene ugovorne obveze u skladu s važećim proračunom Općine i Planom nabave za tekuću godinu.

Ukoliko Općinski načelnik ili osoba koju je on ovlastio utvrdi kako predložena ugovorna obveza nije u skladu s važećim Proračunom i Planom nabave za tekuću godinu, istu predloženu obvezu dužan je odbaciti ili predložiti Općinskom vijeću izmjenu proračuna.

**Članak 4.**

Nakon što Općinski načelnik ili osoba koju on ovlasti, utvrde kako je predložena ugovorna obveza u skladu s važećim Proračunom i Planom nabave za tekuću godinu, Općinski načelnik donosi Odluku o pokretanju postupka nabave odnosno ugovaranja ugovorne obveze.

**Članak 5.**

Ugovori iz kojih proizlaze financijski učinci obavezno se dostavljaju na znanje osobi zaduženoj za financijsko-računovodstvene poslove.

**Članak 6.**

Za nabavu roba i usluga procijenjene vrijednosti iznad 200.000,00 kn (bez PDV-a) i nabavu radova iznad 500.000,00 kn (bez PDV-a) primjenjuju se odredbe važećeg Zakona o javnoj nabavi.

Za nabavu roba i usluga procijenjene vrijednosti do 200.000,00 kn (bez PDV-a) i nabavu radova do 500.000,00 kn (bez PDV-a) primjenjuju se odredbe važećeg Pravilnika kojim se regulira provedba postupaka jednostavne nabave u Općini.

**Članak 7.**

Ukoliko postupak nabave roba, usluga i radova ne podliježe postupku javne nabave, odnosno jednostavne nabave tada se stvaranje obveza provodi po sljedećoj proceduri:

|  |  |  |  |  |
| --- | --- | --- | --- | --- |
| **Red.****br**. | **AKTIVNOST** | **NADLEŽNOST** | **DOKUMENT** | **ROK** |
| 1. | Prijedlog za nabavu roba/radova/usluga | Jedinstveni upravni odjel - Nositelj pojedinih poslovnih aktivnosti | Ponuda , narudžbenica, ugovor | tijekom godine |
| 2. | Provjera je li zahtjev u skladu s Proračunom i Planom nabave | Jedinstveni upravni odjel – pročelnik ili osobe po ovlaštenju pročelnika ili načelnika | Ako DA – odobrenje sklapanja ugovora/narudžbeniceAko NE – negativan odgovor na prijedlog | 2 dana od dana zaprimanja zahtjeva |
| 3.  | Sklapanje ugovora/izdavanje narudžbenice | Općinski načelnik | Ugovor/narudžbenica | ne duže od 30 dana od dana odobrenja |

**Članak 8.**

Donošenjem ove procedure prestaje važiti Procedura stvaranja ugovornih obveza (KLASA: 030-02/12-01/01, URBROJ: 2198/09-2-12-1) od 20. kolovoza 2012. godine.

**Članak 9.**

Ova Procedura objavit će se na web stranici Općine ([www.opcina-starigrad.hr](http://www.opcina-starigrad.hr)), a stupa na snagu danom donošenja.

 Općinski načelnik

 Krste Ramić, dipl. oec.